Source: http://www.drharsanyi.hu/valoper/
Timestamp: 2020-04-04 08:58:48
Document Index: 24220406

Matched Legal Cases: ['bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ']

dr Harsányi Ádám Marcell | VÁLÓPER
A HÁZASSÁG MEGSZŰNÉSÉNEK ESETEI
A házasság megszűnésének két leggyakoribb esete az egyik házastárs halála és a bírósági felbontás (válóper).
A házasság válóper esetén a házasságot felbontó ítélet jogerőre emelkedésének napján szűnik meg.
A bíróság a házasságot az előbbiekben részletezett körülmények vizsgálata nélkül bontja fel, ha azt a házastársak végleges elhatározáson alapuló, befolyásmentes megegyezésük alapján közösen kérik.
A házasságnak az előbb említett módon történő felbontására akkor van lehetőség, ha a házastársak a közös gyermek tekintetében a szülői felügyelet gyakorlása, a különélő szülő és a gyermek közötti kapcsolattartás, a gyermek tartása, a házastársi közös lakás használata, valamint – ez iránti igény esetén – a házastársi tartás kérdésében megegyeztek, és perbeli egyezségüket a bíróság jóváhagyta.
A házasság felbontásánál a közös gyermek érdekét figyelembe kell venni.
A szülői felügyelet gyakorlásának, a szülő és a gyermek közötti kapcsolattartásnak és a gyermek tartásának rendezése során a gyermek érdekének kell elsődlegesen érvényesülnie.
A házasságot a bíróság tehát alapvetően kétféleképpen bontja fel.
1.	Valamelyik házastárs kérelmére, ez az úgynevezett „tényállásos bontás” (a házasság felbontása teljes körű bizonyítás alapján történik).
2.	Vagy a házastársak közös kérelmére – egyező akaratnyilvánítás alapján – bontja fel, ez az úgynevezett “megegyezésen alapuló bontás”.
A teljes körű bizonyítást kívánó válóper (tényállásos bontás) egyik típusa az, amikor a válást kérelmező házastárs egyoldalú kérelmére a másik házastárs ellenzésével szemben folyik az eljárás. A másik típusa az, amikor az alperes (másik házastárs) sem ellenzi a házasság felbontását, esetleg azt ő maga is kéri, de nincsenek meg a megegyezéses bontásnak a feltételei és azok létrehozására a per folyamán sincsen lehetőség. Ezekben az esetekben a feleknek fel kell tárniuk a házasság megromlásához vezető okokat, adott esetben bizonyítást kell felvenni (pl. tanúk meghallgatása, okiratok bemutatása stb.).
A házasság felbontása iránti per megindítása, főbb szabályai, a bontás hatálya
A házassági bontópernek tételes illetéke van, melynek összege 30.000.- Ft.
A házasság felbontása iránt a pert a házastársnak a másik házastárs ellen, személyesen kell megindítania. (Természetesen ez nem azt jelenti, hogy pl. ügyvéd nem járhat el az egyik fél ügyében, sőt a legtöbb esetben ügyvédek készítik a keresetlevelet is. Ez azt jelenti, hogy más személy (pl. testvér, szülő stb.) nem indíthatja meg a pert, csak házastárs, mégpedig csak a házastársa ellen). A házasságot felbontó ítélet mindenkivel szemben hatályos.
Házassági peren a házasság érvénytelenítése, továbbá érvényességének, illetőleg létezésének vagy nemlétezésének megállapítása iránt indított pereket, valamint a házassági bontópereket (válópereket) kell érteni.
A házassági perre az a bíróság is illetékes, amelynek területén a házastársak utolsó közös lakóhelye volt.
Ha házassági per van folyamatban, kizárólag annak bírósága előtt indítható az ugyanarra a házasságra vonatkozó újabb házassági per és házassági vagyonjogi per (pl. közös vagyon megosztása).
A házassági per bírósága előtt a keresettel csak az ugyanarra a házasságra vonatkozó más érvénytelenítési vagy bontókeresetet, továbbá a házasfelek gyermekének származására, tartására és a gyermeket érintő szülői felügyelet gyakorlásának rendezésére, a gyermek harmadik személynél történő elhelyezésére vonatkozó keresetet, valamint a házassági vagyonjogi keresetet lehet összekapcsolni.
Házassági perben a keresetlevélben elő kell adni a házasság megkötésére és a házasságból származott, életben levő gyermekek születésére vonatkozó adatokat, valamint a szükséghez képest azokat az adatokat is, amelyekből a keresetindításra való jogosultság megállapítható. A keresetlevélhez az előadott adatokat igazoló okiratokat (pl. házassági és születési anyakönyvi kivonatokat) mellékelni kell, kivéve ha az adatok személyi igazolvánnyal igazolhatók; erre a keresetlevélben azonban utalni kell.
A házassági per tárgyalásáról a fél kérelmére a nyilvánosságot ki lehet zárni. Erre a bíróság a feleket köteles figyelmeztetni.
A felperes házassági perben keresetétől az eljárás bármely szakában az alperes hozzájárulása nélkül is elállhat. Ha a felperes a keresetétől az első fokú eljárás befejezése után, de még az ítélet jogerőre emelkedése előtt áll el, az ítéletet az iratoknak a fellebbezés folytán való felterjesztése előtt az első fokú, egyébként a másodfokú bíróság helyezi hatályon kívül.
Házassági perben – bizonyos kivételekkel – a bíróság köteles a házastársakat személyesen meghallgatni; a bíróság akként is rendelkezhet, hogy az egyik házastárs a másik meghallgatásánál ne legyen jelen.
A bontóperben tartott első tárgyaláson a bíróság a személyesen megjelent feleket meghallgatja. Ha valamelyik házastárs cselekvőképességet teljesen korlátozó gondnokság alatt áll, vagy ismeretlen helyen tartózkodik, továbbá ha a bíróság előtt való megjelenése más elháríthatatlan akadályba ütközik, a személyes meghallgatás nem kötelező.
Ha a felperes – az előbb említett eseteket kivéve – az első tárgyaláson személyesen nem jelenik meg, a pert meg kell szüntetni.
A bíróság a per bármely szakában megkísérelheti a felek békítését. Ha a békítés eredményre vezet, a bíróság a pert megszünteti, a perköltségben való marasztalást azonban mellőzi.
Ha a bontóperben tartott első tárgyaláson a felek nem békülnek ki, külön meghatározott kivétellel a bíróság a tárgyalást elhalasztja, egyben felhívja a feleket, hogy három hónapon belül írásban kérhetik az eljárás folytatását, ellenkező esetben a per megszűnik. A bíróság a tárgyalás folytatására csak a kérelem benyújtását követő 30 nap eltelte után tűzhet határnapot.
Ha valamelyik házastárs cselekvőképességet teljesen korlátozó gondnokság alatt áll, vagy ismeretlen helyen tartózkodik, továbbá ha a bíróság előtt való megjelenése más elháríthatatlan akadályba ütközik, vagy ha a feleknek nincsen közös kiskorú gyermeke, a pert már az első tárgyaláson érdemben kell tárgyalni. A bíróság az általa szükségesnek talált bizonyítást hivatalból is elrendelheti.
A bíróság a házassági perben a tárgyalás elhalasztása esetében a szükségeshez képest hivatalból is határoz ideiglenesen
a kiskorú gyermek tartása és tartózkodási helyének valamelyik szülőnél vagy harmadik személynél történő kijelölése,
a szülői felügyeleti jogok bővítése vagy korlátozása,
a szülő és gyermek közötti kapcsolattartás, illetve
a házastársak lakáshasználatának
Ha a házassági pernek akár első, akár folytatólagos tárgyalását az alperes mulasztja el, a mulasztás következményeit nem lehet alkalmazni. A felperes mulasztása esetében a bíróság a pert megszünteti, ha azonban az ügyész a felperes, hivatalból új határnapot tűz ki. A felperes, akinek lakóhelye külföldön van, kérheti, hogy a bíróság a tárgyalást távollétében is tartsa meg.
Ha valamelyik házastárs a házassági bontóper jogerős befejezése előtt meghal, a bíróság a pert a perköltségre vonatkozó határozathozatal nélkül megszünteti, és a perben esetleg már hozott ítéletet hatályon kívül helyezi.
A házasság érvénytelenítése vagy felbontása esetében a bíróságnak a közös kiskorú gyermek tartása, a szülői felügyelet gyakorlásának rendezése vagy a gyermek harmadik személynél történő elhelyezése felől – szükség esetén – erre irányuló kereseti kérelem hiányában is határoznia kell.
A bíróság a házasság felbontása felől – hacsak a felek a házasság felbontását nem közösen kérték és bizonyos kérdésekben megállapodtak – addig nem dönthet, míg az ott meghatározott valamennyi kérdésben egyezség nem jött létre, és azt a bíróság jogerős végzésével jóvá nem hagyta. Ha a házassági perben a névviseléstől való eltiltás iránti kérelmet is előterjesztettek, arról a bíróság a házasság felbontásával (érvénytelenné nyilvánításával) egyidejűleg dönt. Részítélet hozatalának egyik kérdésben sincs helye.
A házassági bontóperben a bíróságnak az egyezség jóváhagyása során, illetve ítéletében a felek közös kiskorú gyermekének érdekére figyelemmel kell lennie.
A bíróság a házassági bontóperben a perköltség viseléséről a pernyertességtől függetlenül az összes körülmények mérlegelése alapján határoz.
Az első fokú bíróságnak a házasság érvénytelenítése iránt indított perben hozott ítéletét az ügyésszel akkor is közölni kell, ha a perben nem vesz részt, és az ügyész az ítélet ellen ilyenkor is fellebbezhet.
Az első fokú bíróságnak fellebbezéssel meg nem támadott ítélete csak a fellebbezési határidő utolsó napjától számított tizenötödik nap elteltével emelkedik jogerőre.
HÁZASSÁGI VAGYONJOGI KERESLET
Az érvénytelenítési és a bontókereset (válóper) a házassági viszonnyal összefüggő vagyonjogi keresettel is összekapcsolható, illetőleg az ilyen vagyonjogi igény viszontkeresettel a házassági perben is érvényesíthető. A jelen fejezet rendelkezései az ilyen kereset, illetőleg viszontkereset tárgyában folyó eljárásra nem terjednek ki. Ez azt jelenti, hogy amennyiben a felek peren kívül nem tudnak megállapodni a közös vagyonuk megosztását illetően, úgy a válóperben ezt a vagyonjogi igényt lehet érvényesíteni, és az a bíróság fogja letárgyalni az ügyet (jellemzően ugyanabban az eljárásban), amelyik a válópert is.
Ha a bíróság az érvénytelenítési, illetőleg a bontókereset és a házassági vagyonjogi kereset felől külön határoz, mindegyik kérdésben külön hoz ítéletet (részítéletet) . Ilyen esetben az eljárás a vagyonjogi kereset tárgyában csak az érvénytelenítés, illetőleg bontás kérdésében hozott ítélet jogerőre emelkedése után folytatható.
Ha a felek a házassági és vagyonjogi keresetre egyaránt kiterjedő első fokú ítélet ellen kizárólag a vagyonjogi kérdés tárgyában éltek fellebbezéssel, ez a házasság kérdésében hozott ítélet jogerőre emelkedését nem érinti, s ehhez képest a fellebbezési kérelem vagy a csatlakozó fellebbezés erre a kérdésre utóbb sem terjeszthető ki.
A fentieket összefoglalva a válóperben bizonyos szűk körű kivételeket nem számítva nem kötelező a jogi képviselet (azaz a felek önállóan is eljárhatnak a bíróságon), de álláspontom szerint bizonyos esetekben optimális megoldás lehet ügyvédhez fordulni.
Hívjon bizalommal: +36 70 355 56 39 – Írjon email-t: info@drharsanyi.hu